Reserwebank-baas se verhoging troef inflasie | Netwerk24
Deur Nellie Brand-Jonker 26 Junie 2017 15:43
Die Reserwebank se president en sy adjunkte het in die afgelope boekjaar salarisverhogings van hoër as die inflasiekoers gekry.
Die jongste jaarverslag van die Suid-Afrikaanse Reserwebank toon wys die inflasiekoers was in dié boekjaar 6,3%.
Dit is die Reserwebank se mandaat om met monetêre beleid inflasie binne die teikenband van 3% en 6% te hou.
Die finansiële state toon Lesetja Kganyago, president van die Reserwebank, se vergoeding en byvoordele het met 7,6% tot R6,8 miljoen gestyg.
Daniel Mminele, een van die adjunkpresidente van die Reserwebank, se vergoeding en byvoordele het met 8,8% tot R4,95 miljoen gestyg.
Francois Groepe, nog ’n adjunkpresident, se vergoeding het met 7,8% tot R4,89 miljoen gestyg.
Kuben Naidoo s’n het met 7,5% tot R4,7 miljoen gestyg.
Die totale vergoeding van die uitvoerende direkteure het R21,3 miljoen beloop.
Saam met die nie-uitvoerende direkteure het die totale vergoeding R26 miljoen beloop.
Die Reserwebank sê in sy jaarstate dit is juis ooreenkomste oor salarisverhogings wat voorkom dat die inflasiekoers in ooreenstemming met die swakker ekonomiese groei daal.
In die jaar het sy personeelgetalle met 47 gedaal tot 2 186. Volgens sy state was dit 17 minder swart en 30 minder wit personeel.
Meer oor: Reserwebank | Daniel Mminele | Kuben Naidoo | Lesetja Kganyago | Banke | Bankbedryf | Maatskappye
Waarvoor wag die Reserwebank?
Inflasie sny dieper vir SA middelklas